লোহিত সাগরে তলিয়ে গেল সাবমেরিন, মিশরীয় উপকূলে হুলুস্থুল কাণ্ড

ওয়েব ডেস্ক: টাইটানিকের ধ্বংসাবশেষ দেখতে গিয়ে টাইটান সাবমেরিনের (Titan Submarine Accident) কী অবস্থা হয়েছিল, তা কমবেশি সকলেই জানি। আর এবার প্রায় একইরকমের ঘটনা ঘটল মিশরের (Egypt) হুরঘাদা উপকূলে। লোহিত সাগরের (Red Sea) অতল জলে তলিয়ে গেল একটি ডুবোজাহাজ। বৃহস্পতিবার পর্যটকবোঝাই ডুবোজাহাজটি হুরঘাদা বন্দরের কাছে দুর্ঘটনার কবলে পড়ে। এই দুর্ঘটনার কারণে এখনও পর্যন্ত ৬ জন বিদেশি পর্যটকের মৃত্যুর খবর পাওয়া গিয়েছে। জানা যাচ্ছে, মৃতদের মধ্যে বেশিরভাগই রাশিয়ার নাগরিক।

মিশরের সরকারি সূত্রে জানা গিয়েছে, দুর্ঘটনাকবলিত ডুবোজাহাজটিতে মোট ৪৪ জন পর্যটক ছিলেন। তাঁদের মধ্যে ২৯ জনকে সেখান থেকে জীবিত অবস্থায় উদ্ধার করা সম্ভব হয়েছে। যদিও উদ্ধারকৃত যাত্রীদের মধ্যে বেশ কয়েকজনের অবস্থা আশঙ্কাজনক। তাই উদ্ধারের পর তাঁদের সকলকেই স্থানীয় হাসপাতালে ভর্তি করা হয়েছে।

আরও পড়ুন: ট্রাম্পের সিদ্ধান্তের খেসারত দিচ্ছে TATA সহ একাধিক দেশিয় কোম্পানি!

স্থানীয় সূত্রে জানা গিয়েছে, লোহিত সাগরের এই অঞ্চল পর্যটকদের কাছে অত্যন্ত জনপ্রিয়। জলের নিচে থাকা প্রবাল ও সামুদ্রিক প্রাণী দেখার জন্য সেখানে ভিড় জমান অনেকেই। সমুদ্রপৃষ্ঠ থেকে প্রায় ৭২ ফুট গভীরে যেতে সক্ষম এই ডুবোজাহাজে করেই ৪৪ জন পর্যটক গভীর সমুদ্র অভিযানে বেরিয়েছিলেন। তবে কী কারণে এই দুর্ঘটনা ঘটেছে, তা এখনও নিশ্চিত নয়।

দুর্ঘটনার খবর পাওয়ার পরপরই উদ্ধারকারী দল সেখানে পৌঁছে যায় এবং দ্রুত উদ্ধার অভিযান শুরু হয়। ঘটনাস্থলে পাঠানো হয় ২১টি অ্যাম্বুলেন্স। মিশরীয় প্রশাসন দুর্ঘটনার কারণ তদন্ত করে দেখছে। দুর্ঘটনার প্রকৃত কারণ জানতে তদন্ত চলছে বলে জানিয়েছে সংশ্লিষ্ট কর্তৃপক্ষ।